བརྡ་ཡིག༠༠༠༠༠༠༔ཆོས་ཉིད་ནམ་མཁའི་ཀློང་མཛོད་ལས༔བླ་མ་རིག་འཛིན་རྒྱ་མཚོ་ལ་བརྟེན་ནས་མདུན་བསྐྱེད་འདོད་འབྱུང་ནོར་བུ་བཞུགས༔ན་མོ་གུ་རུ་པདྨ་ཀ་ར་ཡེ༔བརྡ་ཡིག༠༠༠༠༠༠༩༣༔སྒྲུབ་པ་ཉམས་ལེན་སྐྱེས་བུ་ཡིས༔ཁ་ཙམ་ཚིག་ཙམ་མ་ཡིན་པར༔བསྐྱེད་རིམ་གནད་དང་ལྡན་པའི་ངང༔ཨོཾ་མ་ཧཱ་ཤུ་ནྱ་ཏཱ་སོགས་ཧཾ༔མདུན་གྱི་དཀྱིལ་འཁོར་མི་དམིགས་པ་སྟོང་པ་ཉིད་དུ་གྱུར༔སྟོང་པའི་ངང་ལས་མཁའ་ལ་འཇའ་ཚོན་ཤར་བ་བཞིན་དུ༔བདེ་ཆེན་པདྨ་འོད་ཀྱི་ཞིང་ཁམས་རྒྱ་ཆེ་ལ་ཁྱོན་ཡངས་པ༔དབྱིབས་མཛེས་ཤིང་བཀོད་ལེགས་པའི་དབུས་སུ༔ཡེ་ཤེས་ལྔ་ལས་གྲུབ་པའི་གཞལ་ཡས་ཁང་ཡངས་པའི་ནང་དུ༔པདྨ་དང་ཉི་ཟླའི་དཀྱིལ་འཁོར་གྱི་སྟེང་དུ་བརྒྱུད་གསུམ་གྱི་བླ་མ་རྒྱལ་བ་རྒྱ་མཚོ་ཡོངས་འདུས་ཀྱི་བདག་ཉིད་སྤྱི་དཔལ་པདྨ་འབྱུང་གནས་སྐུ་མདོག་དཀར་ལ་དམར་བའི་མདངས་ཆགས་པ༔གཟི་བརྗིད་འོད་ཕུང་ཉི་མ་འབུམ་ལས་ཆེས་ཆེར་ལྷག་པར་འབར་བ༔ཞལ་འཛུམ་སྤྱན་གདངས་པ༔དབུ་ལ་ཤ་བའི་མཉེན་ཞུ་རྒོད་ཀྱི་ལྡེམ་འཕྲུ་ཅན་གསོལ་ཞིང་༔དབུ་སྐྲ་རལ་པའི་ཟར་བུ་སྐུ་རྒྱབ་ཁྲོལ་བ༔སྐུ་ལ་ཟ་བེར་དང་ཕོད་ཁ་ཆོས་གོས་རྣམ་གསུམ་གསོལ་བ༔ཞབས་གཉིས་རྒྱལ་པོ་རོལ་པའི་སྟབས་སུ་འགྱིངས་ཤིང་༔ཕྱག་གཡས་རྡོ་རྗེ་ས་ལ་བསྡིག་ཅིང་༔གཡོན་པས་མཉམ་བཞག་གིས་བྷནྡྷ་དང་ཚེ་བུམ་བསྣམས་པ༔འཇའ་ཚོན་འོད་ལྔའི་ཀློང་དུ་འཇའ་ལུས་སྒྱུ་མའི་སྐུ་སྣང་ལ་རང་བཞིན་མེད་པ་ཞིག་ཏུ་བསྒོམ༔དེ་ཡི་ཕྱི་རིམ་འཁོར་ཡུག་ལ༔ཤར་དུ་ཧཱུྃ་ཆེན་ཀཱ་ར་དཀར༔ལྷོ་རུ་འཇམ་དཔལ་བཤེས་གཉེན་སེར༔ནུབ་ཏུ་ཀླུ་སྒྲུབ་སྙིང་པོ་དམར༔བྱང་དུ་པྲ་ཆེན་ཧསྟི་ལྗང་༔ཤར་ལྷོར་དྷ་ན་སཾསྐྲྀ་དམར༔ལྷོ་ནུབ་བི་མ་མི་ཏྲ་དཀར༔ནུབ་བྱང་རམྦུ་གུ་ཧྱ་མཐིང་༔བྱང་ཤར་ཤཱནྟིཾ་གརྦྷ་ནག༔རིག་འཛིན་བླ་མའི་དཀྱིལ་འཁོར་ལྷ༔རྒྱུད་སྡེ་རྒྱ་མཚོ་འདུས་པར་བསྐྱེད༔སྤྱི་བོར་ཨོཾ་དང་མགྲིན་པར་ཨཱཿཐུགས་ཀར་ཧཱུྃ་ལས་འོད་འཕྲོས་པས༔དབྱིངས་ནས་དབྱིངས་བཞུགས་ཡེ་ཤེས་ལྷ༔སྤྱན་དྲངས་གཉིས་མེད་རོ་གཅིག་གྱུར༔དེ་ནས་གཞུང་གི་སྤྱན་འདྲེན་ནས་བཟུང་ཆོ་ག་རྫོགས་པར་བྱའོ༔ཤིང་ཁ་ཤོག་ལྕེ་རྣམས་ལ་མི་མཛེས་ཤིང་༔སློབ་མ་བླུན་པོ་རྣམས་ཀྱི་འདོད་པའི་དོན༔བསྐུལ་བ་བཞིན་དུ་ཕབ་པ་དེ་ལྟར་ལགས༔བདེན་མེད་སྒྱུ་མཁན་སྒྱུ་མའི་སྣང་ཆ་ལ༔ཇི་སྐད་སྨྲས་ཀྱང་ཉེས་འགལ་མེད་ལགས་སོ༔སྒྱུ་མའི་མཁན་པོ་བདུད་འཇོམས་རྡོ་རྗེ་ཡིས༔སྒྱུ་མའི་རོལ་གར་སྣང་བ་དེ་བཞིན་དུ༔སྒྱུ་མའི་སྤྲུལ་པ་ངག་ཕྲིན་ཡི་གེར་བཀོད༔བཀའ་སྲུང་དྲེགས་པའི་ཚོགས་རྣམས་དབྱིངས་ནས་གཟིགས༔ལེགས་པའི་ཡོན་ཏན་ཕུན་སུམ་ཚོགས་པར་ཤོག༔དགེའོ།།དགེའོ།།དགེའོ།།།།